b'\n_START_ARTICLE_\nBitka pri Carrhae\n_START_PARAGRAPH_\nBitka pri Carrh\xc3\xa1ch (53 pred Kr.) bol vojensk\xc3\xbd konflikt medzi R\xc3\xadmskou r\xc3\xad\xc5\xa1ou a Partskou r\xc3\xad\xc5\xa1ou. Bola to jedna z naj\xc5\xa5a\xc5\xbe\xc5\xa1\xc3\xadch vojensk\xc3\xbdch por\xc3\xa1\xc5\xbeok, ktor\xc3\xba Rimania utrpeli v obdob\xc3\xad republiky._NEWLINE_Konflikt vyprovokoval r\xc3\xadmsky politik Marcus Licinius Crassus, ktor\xc3\xbd v roku 60 pred Kr. uzavrel s Gaiom Iuliom Caesarom a Gnaeom Pompeiom prv\xc3\xbd triumvir\xc3\xa1t. V roku 55 pred Kr. zast\xc3\xa1val po vz\xc3\xa1jomnej dohode konzul\xc3\xa1t s Gnaeom Pompeiom a po skon\xc4\x8den\xc3\xad funk\xc4\x8dn\xc3\xa9ho obdobia si rozdelili v\xc5\xa1etci traja sf\xc3\xa9ry vplyvu. Caesar si ponechal Galliu, kde u\xc5\xbe od roku 59 pred Kr. bojoval proti Keltom, Gnaeus Pompeius si zvolil Hisp\xc3\xa1niu, ale prakticky zostal v R\xc3\xadme, a Marcus Licinius Crassus si zvolil V\xc3\xbdchod, kde chcel dosiahnu\xc5\xa5 vojensk\xc3\xa9 \xc3\xbaspechy, aby sa vyrovnal Caesarovi a Pompeiovi._NEWLINE_V roku 53 pred Kr. Crassus podnikol v\xc3\xbdpravu na V\xc3\xbdchode. So siedmimi l\xc3\xa9giami a s asi 4\xc2\xa0000 jazdcami prekro\xc4\x8dil horn\xc3\xbd tok Eufratu a neopatrne postupoval do Mezopot\xc3\xa1mie. Partsk\xc3\xa9 vojsk\xc3\xa1 pod velen\xc3\xadm Surenu ho l\xc3\xa1kali \xc4\x8doraz hlb\xc5\xa1ie na \xc3\xbazemie, kde vojsko nemalo dostatok vody. Partsk\xc3\xa9 vojsko, ktor\xc3\xa9 tvorili predov\xc5\xa1etk\xc3\xbdm \xc4\xbeahko vystrojen\xc3\xa9 jazdeck\xc3\xa9 oddiely lukostrelcov a men\xc5\xa1ia skupina \xc5\xa5a\xc5\xbeko obrnen\xc3\xbdch katafrakt\xc3\xa1riov, l\xc3\xa1kali Rimanov hlboko do vn\xc3\xbatrozemia. Nakoniec sa dal Crassus zl\xc3\xa1ka\xc5\xa5 do bitky pri Carrh\xc3\xa1ch, v ktorej bolo jeho vojsko porazen\xc3\xa9. Publius Licinius Crassus, syn Marka Licinia Crassa, s men\xc5\xa1\xc3\xadm oddielom vojska uspel s partsk\xc3\xbdmi vojakmi, ale po por\xc3\xa1\xc5\xbeke spr\xc3\xa1chal aj on samovra\xc5\xbedu. N\xc3\xa1sledne Parti vyl\xc3\xa1kali Marka Licinia Crassa na mierov\xc3\xa9 rokovania, pri ktor\xc3\xbdch ho zabili a jeho hlavu priniesli svojmu vl\xc3\xa1dcovi na striebornom podnose. Zvy\xc5\xa1ky vojska boli porazen\xc3\xa9, Rimania stratili aj odznaky svojich l\xc3\xa9gi\xc3\xad, ktor\xc3\xa9 sa podarilo z\xc3\xadska\xc5\xa5 po rokovaniach a\xc5\xbe prv\xc3\xa9mu r\xc3\xadmskemu cis\xc3\xa1rovi Augustovi.'